jyskarkaeologiskselskab.dk – Jysk Arkæologisk Selskab
Udgiv hos JAS
Jysk Arkæologisk Selskab blev stiftet i 1951.
Selskabets formål er at støtte den arkæologiske forskning og at gøre arkæologien tilgængelig for alle interesserede.
Det gør selskabet bl.a. ved udsendelse af årbogen Kuml og videnskabelige publikationer, samt ved at arrangere foredrag og ekskursioner.
Nyt stort værk omskriver historien om vikingetidens Ribe
Nu udkommer første bind af to om det store forskningsprojekt Northern Emporium i Ribe. Her udfolder en snes forskere de nye resultater og hvad de fortæller om Danmarks første byboere og de udviklinger, der skabte vikingetiden. Resultatet er en helt ny historie om byens oprindelse og om fremvæksten af vikingetidens netværkssamfund.
"Det er en forskning, der bogstavelig talt skriver historien om, for eksempel når den afslører at Ribe voksede frem som tætbebygget by på få år, og ikke først eksisterede som et sommermarked, som man i mange år har troet. Eller når den sætter tidspunkt på den tidligste handel fra Mellemøsten til Nordeuropa," udtaler professor i arkæologi ved Aarhus Universitet Søren M. Sindbæk, der er redaktør af bogen og leder for forskningsprojektet.
Læs smagsprøve fra bogen her.
Er du medlem af JAS, kan du købe bogen med 30 % rabat her.
Jysk Arkæologisk Selskab udgiver udstillingskatalog i samarbejde med Moesgaard Museum
Vikingernes rejser i øst har i vores fælles bevidsthed stået i skyggen af togterne mod vest, selvom forskningen faktisk har beskæftiget sig med emnet i mange år. Takket være indlån af genstande fra museer i blandt andet Ukraine præsenterer Moesgaard Museum en ny fortælling, som forandrer og nuancerer vores forståelse af vikingerne.
Kataloget Rus – vikinger i øst inviterer læseren på en rejse gennem 250 års skelsættende historie, da vikinger fra Sydskandinavien krydser Østersøen og trænger ind i det østeuropæiske flodnet mod datidens supermagter Det Byzantinske Rige og Abbasidekalifatet ved Det Kaspiske Hav. Et stykke europæisk verdenshistorie.
Kataloget er udgivet i forbindelse med Moesgaard Museums anmelderroste særudstilling, Rus – vikinger i øst, med bidrag fra international vikingetidsforskere. Udgivelsen er redigeret af leder for udstillingsudvikling Pauline Asingh, historiker Kasper H. Andersen og redaktør ved Jysk Arkæologisk Selskab Kristian Jensen.
Kataloget kan købes i museets butik.
Ny bog undersøger landbebyggelsens struktur i middelalderens Danmark
Hvordan har middelalderens landbebyggelse forandret sig over tid? Hvad kan bebyggelsens struktur sige om de middelalderlige bønders udnyttelse af landskabets ressourcer? Og hvad fortæller grænser i landskabet om deres rumlige og retslige opfattelse af bebyggelsen?
Det er nogle af spørgsmålene, som en række forskere med speciale inden for arkæologi og historie diskuterer i udgivelsen Landbebyggelsens struktur, der er den anden i serien MIRUDA – Middelalderens rurale Danmark.
Bogen er redigeret af Mette Svart Kristiansen, lektor, ph.d. i historisk arkæologi ved Aarhus Universitet og Lars Christian Bentsen, cand.mag. i middelalderarkæologi og museumsinspektør ved Arkæologi Vestjylland. Den udkommer 15. december og er udgivet af Jysk Arkæologisk Selskab i samarbejde med Aarhus Universitet, Holstebro Museum, Arkæologi Vestjylland, Sydvestjyske Museer, Museum Sønderjylland Arkæologi og Museum Thy.
Du kan læse introduktionskapitlet her.
Er du medlem af Jysk Arkæologisk Selskab, kan du bestille bogen med 30 % medlemsrabat her.
Ellers kan du bestille bogen hos Aarhus Universitetsforlag her.
Ny bog kaster lys over dødens betydning i yngre jernalder
Døden i centrum er 10 midtjyske museers forsøg på at kaste lys over døden, som den afspejler sig i regionens gravfund fra jernalderen mellem 200 og 750 e.Kr. Om de dødes genstande og de ritualer, der udspillede sig omkring begravelsen, og hvad de fortæller om jernaldermenneskets verden og samspillet med forfædre og guder.
Døden i centrum udkommer 24. november og udgivet af Jysk Arkæologisk Selskab i samarbejde med Museum Silkeborg, Museum Horsens, Museum Østjylland, ArkVest, Museum Skanderborg, Viborg Museum, Museum Midtjylland, Holstebro Museum, Museum Salling og Moesgaard Museum med støtte fra Augustinus Fonden og Dronning Margrethe II's Arkæologiske Fond.
Kuml 2021 udsendes i uge 44
Årets udgave af årbogen Kuml vil i løbet af uge 44 blive udsendt til alle medlemmer af Jysk Arkæologisk Selskab.
Årbogen indeholder syv artikler om væsentlige undersøgelser og nye forskningsresultater indenfor dansk arkæologi med bidrag af Casper Sørensen, Mathias Bjørnevad-Ahlqvist, Lasse Sørensen, Morten Larsen, Thomas Guntzelnick Poulsen, Turi Thomsen, Ole Kristiansen, Sune Villumsen, Kirstine Haase, Tobias Torfing, Mathias Søndergaard, Helene Agerskov Rose og Jes Wienberg.
Alle artikler i Kuml 2021 er fagfællebedømt efter gældende regler.
Er du ikke medlem af Jysk Arkæologisk Selskab, kan du tegne et medlemskab her.
Nyt tværfagligt studie af jernalderens guldbrakteater udkommer 10. november
Hvorfor ser jernalderens billeder ud som de gør? Kunsthistoriker Teresa Østergaard Pedersen har interesseret sig for de runde guldamuletter og deres rige motivverden i knap 20 år, og Eigi einhamr – Jernalderens guldbrakteater og den åbne krop som form er kulminationen på mange års intenst arbejde.
Bogen tager afsæt i kunstneren Asger Jorns store indsigt i nordisk jernalderkunst. Med udgangspunkt i Jorns ønske om at gå til billedet som den primære kilde til forståelse præsenterer bogen sin læser for en række analyser af guldbrakteaternes udviklingshistorie i jernalderens 4.-6. århundrede i Skandinavien.
Er du medlem af Jysk Arkæologisk Selskab, kan du bestille bogen med medlemsrabat her.
Historien Lever - bogfestival i Den Gamle By
En samtale mellem Teresa Østergaard Pedersen og Kent Otte Laursen om bogen Eigi einhamr - Jernalderens guldbrakteater og den åbne krop som form.